Islam u Americi - u procjepu između 'naprednjaka' i 'pravovjernih'
Konzervativno vodstvo sve češće kritizira liberalnija struja; glasni su i oni koji smatraju da vodstvo nije dovoljno konzervativno
Među muslimanima koji žive u Sjedinjenim Državama sve su izraženije podjele u vezi s prirodom njihove vjere. Konzervativno vodstvo sve češće je predmet kritike takozvanih “naprednjaka” koji se zalažu za liberalizaciju islamske vjerske zajednice. S druge strane, u pravilu, čuje se i glas onih koji smatraju da vodstvo nije dovoljno konzervativno. O svojevrsnoj “bitci za dušu islama u Americi” prilog je pripremio Ed Warner. Islamska zajednica u mjestu Garden Grove u Kaliforniji nastoji prevladati dubok unutrašnji sukob. Skupina radikalnijih mlađih, takozvanih “pravovjernih” članova, kritizirala je čelnika lokalne vjerske zajednice Haithama Bundakjija – zbog toga što nosi “zapadnjačku” odjeću, zbog toga što ne nosi bradu, zbog toga što je u kontaktu s lokalnom židovskom zajednicom. Muslimane iz Garden Grovea zbog toga nije iznenadilo kada se za neke od njihovih radikalnijih suvjernika počeo zanimati FBI – zbog sumnje da je jedan od njih povezan s teroristima. Ovakvi se problemi povremeno događaju u američkim islamskim zajednicama. Ahmed Nassef, čelnik Unije prograsivnih muslimana Amerike, odbija radikalni ekstremni islam. On kaže da je pravi islam – otvoren, kritičan te da privlači ljude umjesto da ih odbija. No, na žalost, često se događa da u ime zajednice govore zadrti i radikalni članovi. "Postoji, naravno, ultra-konzervativna struja, koja smatra da mi, progresivniji članovi, želimo promijeniti prirodu naše vjere. No, to nije istina. Mi zapravo želimo da islam vratimo korijenima, da opet bude egalitaran i pristupačan svima" - kaže naš sugovornik. Koju će viziju islama konkretna osoba izabrati često ovisi o njezinoj dobi – kaže naš sugovornik. Useljenici često slijede tvrdokorniju struju, koja je dominantna u njihovoj domovini. Njihova djeca i unuci dio su promijenjenog, “američkog islama”. "To znači da postoji ogroman broj ljudi koji uopće nema problema sa svojim američkim identitetom. Taj identitet postoji paralelno s njihovom islamskom vjerom. Može se reći da naše vjerske ustanove u Americi u velikoj mjeri zaostaju za građanima. U njima još uvijek dominiraju teme iz inozemstva – koje nameću ljudi koji su se tek doselili i planiraju vratiti se kući" - objašnjava gospodin Nassaf. Takav uzak spektar interesa, koji ponekad dominira islamskim zajednicama u Americi, smeta vjernike – kaže gospodin Nassaf. Zbog toga, aktivne veze s lokalnom džamijom održava tek oko deset posto od oko pet milijuna američkih muslimana. "Ogromna većina nije zadovoljna, osjećaju da zajednica nije njihova, ne osjećaju se dobrodošlima u postojećim islamskim ustanovama. Ustanova kojoj sam ja ne čelu želi biti glas onih čije se mišljenje u islamskim zajednicama u Americi često ne čuje." Ti liberalniji glasovi mogu se čuti i na web siteu “muslimwakeup.com”. Tu se raspravlja o temama koje su donedavno smatrane tabuom – primjerice položaju žene u islamu. Nancy Sadiq, koja radi u Medicinskom centru Cornell u New Yorku, došla je u Ameriku iz Egipta. Ona tvrdi da – ako pažljivo pročitate Koran – shvatit ćete da nisu istinite tvrdnje tvrdolinijaša da je “ženi mjesto u kući.” "U prorokovo doba, primjer žene bila je Ajša, žena proroka Muhameda. Ona je bila vrlo angažirana, progresivna osoba... I druge su žene bile aktivne – u ratu, u zajednici, radile su, imale djecu, predvodile bi molitvu u džamiji. U teološkom smislu, o vjeri su znale isto onoliko koliko i muškarci" - tvrdi Nancy Sadiq. Nancy Sadiq pobožna je muslimanka – nosi maramu, ne pije alkohol i pridržava se svih islamskim načela. Zbog toga joj se ponekad i događaju neugodni incidenti – poput onog u newyorškoj podzemnoj željeznici kada ju je napala grupa djevojaka. Silom su joj skinule maramu s glave, vrijeđajući njezinu vjeru. Ahmed Nassef kaže da liberalne muslimane u Americi često kritiziraju obje strane – i konzervativci, a i ljudi koji vjerom nisu muslimani: "Dobivamo elektronsku poštu od ljudi koji tvrde da nismo dovoljno dobri muslimani, da se uopće ne bi trebali tako zvati. S druge strane, javljaju nam se i oni koji nam poručuju da nam kao muslimani uopće nije mjesto u Americi, te da bi se trebali vratiti tamo od kamo smo došli." O reakciji američke javnosti na pojavu većeg broja muslimana u njezinoj sredini govori John Voll, direktor Centra za muslimansko-kršćansko razumjevanje pri Sveučilištu Georgetown. On kaže da Amerikanci još uvijek ne znaju koliko je islam bogata i raznolika vjera: "U širem, povijesnom smislu, danas se polako gube tradicionalne karakteristike takozvanog političkog islama. Do nedavno, islamski su aktivisti promicali legalističku verziju šerijatskog prava. Danas takvo hijerarhijsko mišljenje, koje se zalaže za nadređeni odnos države prema društvu - stvar je prošlosti. Za to se zalaže jedino starija generacija." John Voll tvrdi da progresivni, liberalni islamski krugovi u Americi danas predstavljaju snažnu alternativu radikalnim ekstremistima, o kojima pak najčešće govore mediji. Pred našim se očima odvija bitka za dušu ove vjere – kaže professor Sveučilišta Georgetown. "Ljudi koji formuliraju politiku, moraju biti svjesni da nije riječ o sukobu civilizacija, o sukobu između Islama i Zapada, ili islama i modernosti. Riječ je o unutrašnjem sukobu u okviru islamskog svijeta, između progresivnije struje koja je dio modernog svijeta i radikalnih ekstremista koje predsatvlja al-Qaida." John Voll tvrdi da je za islam i za cijeli svijet vrlo važno koja će struja pobijediti u bitci za dušu suvremenog islama